《黄龙洞前遇倪文昌端苕之清》
宋代·释居简

止止天连碧，沉沉镜不磨。渊源端有自，潢潦尽从他。

清可临流端，浑贻濯足歌。中津谁击楫，后进自盈科。

亦有西驰者，其如北注何。还元虽一味，到了不同波。

至洁清严濑，孤忠叹汨罗。勺贪惩俗下，汲酿乐天和。

洗耳成轻去，乘槎倘重过。咸池升晓日，何必挽天河。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。